ইইউ রাষ্ট্রদূত বলেন, বাংলাদেশে প্রায় সাড়ে ১০ কোটির মতো ভোটার রয়েছে, যা বিশ্বের খুব কম দেশেই আছে। তারা একই দিনে ভোট দেবে। এটি একটি বড় চ্যালেঞ্জের বিষয়, যদিও এত বিশালসংখ্যক ভোটার নিয়ে বাংলাদেশে ভোট এই প্রথম হচ্ছে না। তিনি বলেন, ‘বাংলাদেশে এবারের নির্বাচন ইইউয়ের আগ্রহের বিষয়। বাংলাদেশে গ্রহণযোগ্য, অংশগ্রহণমূলক ও স্বচ্ছ নির্বাচন দেখতে চায় ইইউ। সব কিছু যাতে সুন্দরমতো অনুষ্ঠিত হয় তার জন্য আমরা আশা করছি ভোটের দিন কূটনীতিকরা পর্যবেক্ষণ করে অবদান রাখতে পারব। এগুলোই মূলত নির্বাচন কমিশনের সঙ্গে আমাদের বৈঠকে আলোচনা হয়েছে। আমি বাংলাদেশে সফল নির্বাচন কামনা করছি।’